PROFM SuperGirl, concertul cadou de ziua super fetelor
PROFM SuperGirl, cel mai tare eveniment muzical al primăverii, dedicat tuturor doamnelor și domnișoarelor, revine cu o ediție incendiară, joi, 7 martie, de la ora 18:00, în ParkLake Shopping Center. Super concertul deschide oficial noul sezon, cu artiști în vogă care vor electriza atmosfera cu cele mai ascultate hituri, într-un show epic, cu multă muzică live, dans și surprize inedite.
Pe scenă vor urca nume sonore precum AMI, MIRA, Andia, Nicole Cherry, Adi Istrate, Mario Fresh și, alături de trioul matinal Drăcea, Bianca și Bogdan, vor da tonul distracției la maxim, gata să ofere o experiență memorabilă miilor de fani ai muzicii bune.
Bianca Purcărea, cea mai nouă membră din familia PROFM, este vocea care aduce doza de carismă și originalitate în timpul dimineților petrecute on air în compania celor doi Bogdani ai matinalului. Cunoscută pentru intervențiile savuroase din mediul online și de pe micile ecrane, Bianca promite să încânte audiența cu același vibe fresh și la PROFM SuperGirl.
Maestrul de ceremonii va fi și Bogdan Ciudoiu, care așteaptă cu nerăbdare să simtă entuziasmul publicului din ParkLake Shopping Center și să seteze ritmul celei mai cool petreceri de 8 Martie, PROFM Supergirl. Împărțit între două lumi, cea a radioului și cea a televiziunii, Bogdan pune pasiune în tot ceea ce face și adoră să se afle "la butoane", fie din postura de gazdă de eveniment, realizator de matinal sau prezentator TV.
De momentele pline de umor și porțiile serioase de râs, responsabil va fi cel mai amuzant dintre matinali, Bogdan Drăcea, actor îndrăgit de stand-up comedy, care vine pregătit cu o colecție spumoasă de glume numai bune de împărtășit.
Din rețeta unei seri de neuitat, nu vor lipsi numeroase surprize pentru public, iar super fetele prezente la eveniment vor fi răsfățate cu muzica preferată, dedicații, cadouri și atmosfera inconfundabilă garantată de gașca PROFM!
Intrarea este gratuită și concertul va fi transmis în direct pe conturile de Instagram și TikTok PROFM România.
Edițiile precedente PROFM SuperGirl au strâns laolaltă zeci de mii de fani ai muzicii bune și i-au adus aproape de public pe cei mai iubiți artiști – Theo Rose, Olivia Addams, Andia, Elena Gheorghe, Alina Eremia și Nicole Cherry, Smiley, Irina Rimes, Ioana Ignat, Mark Stam, Roxen, Antonia, Feli, Sore, Nicoleta Nucă, Jazzy Jo, Deepcentral, Vunk, Matteo, Guess Who, Delia, Grasu XXL, Cerebel, Dj Sava și Raluka, Giulia, Crush și Alexandra Ungureanu, Neylini, Matteo, Ama și trupa DeMoga Music cu What's Up.
Pentru cele mai noi informații despre eveniment, ascultați PROFM și stați cu ochii pe www.profm.ro.